Det europeiske overvåkningssenter for narkotika og narkotikamisbruk

Det europeiske overvåkningssenter for narkotika og narkotikamisbruk (engelsk: European Monitoring Centre for Drugs and Drug Addiction (EMCDDA)) er et av Den europeiske unions byråer, etablert i 1993, og i virksomhet fra 1995. Hovedkontoret er i Lisboa, Portugal. I tillegg til EUs medlemsland er også Norge og Tyrkia assosiert i samarbeidet, som «reporting countries».

Senterets oppgaver er å samle, analysere og formidle informasjon og kunnskap om narkotika og narkotikapolitiske spørsmål i anonymisert form. Formålet er å sette medlemsstatene bedre i stand til å utforme effektive tiltak mot narkotika og narkotikarelaterte problemer innen en nasjonal eller en felles ramme, herunder å legge til rette for utvikling av narkotikapolitiske strategier og tiltak for å redusere etterspørselen. Senteret har ikke myndighet til å beslutte tiltak utover innsamling og bearbeiding av data.

Norges helse- og omsorgsdepartement har hovedansvaret for norsk deltakelse i byrået og deltar med en representant i styret.

EMCDDA arbeider med EUs byråer på det juridiske området: CEPOL, EASO, eu-LISA, Europol og FRONTEX. Det samarbeider også med Det europeiske smittevernbyrået, Det europeiske legemiddelbyrå og Oversettelsessenteret for Den europeiske unions organer.

Referanser 

Den europeiske unions byråer
Etableringer i 1993
1993 i Europa